b'\n_START_ARTICLE_\nSlankekur\n_START_PARAGRAPH_\nEn slankekur er en f\xc3\xa6llesbetegnelse for en r\xc3\xa6kke handlinger en person foretager sig for at g\xc3\xa5 ned i v\xc3\xa6gt. Slankekure er et middel mod overv\xc3\xa6gt, men en sygelig fokusering p\xc3\xa5 egen v\xc3\xa6gt kan resultere i spiseforstyrrelser. Typisk vil en slankekur omfatte en di\xc3\xa6t (kostoml\xc3\xa6gning) evt. kombineret med motion. Der findes et utal forskellige slankekure, men v\xc3\xa6gttabet opn\xc3\xa5s altid ved at \xc3\xa6ndre kroppens energibalance. Det kan udelukkende ske ved enten at mindske indtaget af energi i mad og drikke og/eller ved st\xc3\xb8rre forbr\xc3\xa6nding ved f.eks. med mere fysisk arbejde og motion._NEWLINE_Generelt kan man inddele slankekure i \xc3\xa5rsagsbehandlende og symptombehandlende. M\xc3\xa5let med \xc3\xa5rsagsbehandlende kure er at \xc3\xa6ndre vaner, s\xc3\xa5ledes at energibalancen forskydes og v\xc3\xa6gttab opn\xc3\xa5s som f\xc3\xb8lge. Omvendt er m\xc3\xa5let med symptombehandlende kure udelukkende at tabe sig, men ikke n\xc3\xb8dvendigvis \xc3\xa6ndre de vaner, som kunne f\xc3\xb8re til overv\xc3\xa6gt. Symptombehandlende kure tilbydes ofte i form at slankepulver og specialkost, men er uden vane\xc3\xa6ndring kun effektive under selve kurven.\n_START_SECTION_\nKaloriet\xc3\xa6lling\n_START_PARAGRAPH_\nKaloriet\xc3\xa6lling er et gammelt kendt begreb, hvis man gerne vil opn\xc3\xa5 et v\xc3\xa6gttab og derfor bliver ofte brugt i forbindelse med en slankekur. Det g\xc3\xa5r ud p\xc3\xa5, at man vejer sin mad og derefter sl\xc3\xa5 dens kaloriev\xc3\xa6rdi op i en kalorietabel. Alts\xc3\xa5 det antal af kalorier, som kroppen indtager. Man kan ogs\xc3\xa5 m\xc3\xa5le det antal ekstra kalorier, som kroppen forbr\xc3\xa6nder ved at man dyrker sport eller anden h\xc3\xa5rd fysisk aktivitet. Hvis man indtager f\xc3\xa6rre kalorier end man forbr\xc3\xa6nder, s\xc3\xa5 taber man sig og hvis man indtager flere, s\xc3\xa5 tager man p\xc3\xa5. Udover kalorietabel har man ogs\xc3\xa5 brug for en v\xc3\xa6gttabel, hvor man kan sl\xc3\xa5 sin normalv\xc3\xa6gt i forhold til ens alder og h\xc3\xb8jde. Til sidst har man brug for den kaloriev\xc3\xa6rdi, som ens krop forbruger gennemsnitlig i l\xc3\xb8bet af dagen. Denne v\xc3\xa6rdi vil v\xc3\xa6re forskellig for m\xc3\xa6nd og kvinder.'